Esteban José Jean-Pierre Ocon-Khelfane vagy röviden csak Esteban Ocon (Évreux, 1996. szeptember 17. –) francia autóversenyző, a Mercedes nevelőprogramjának tagja. 2014-ben bemutatkozott a Formula–1-ben, a Lotus csapat színeiben az abu-dzabi nagydíj első szabadedzésén. A FIA Formula 3 Európa-bajnokság 2014-es szezonjának bajnoka, valamint a 2015-ös GP3-as szezon bajnoka. 2016-ban a DTM-ben kezdett versenyezni a Mercedesszel, majd augusztus elején a Formula–1-es Manor csapat bejelentette, hogy Ocon veszi át Rio Haryanto ülését a csapatnál, így 2016-tól Formula–1-ben versenyzett. 2017-től 2018-ig a Force India csapat versenyzője volt, a 2019-es szezonra a Mercedes tesztpilótája lett, majd az év augusztusában a Renault bejelentette, hogy 2020-ban Ocon veszi át Nico Hülkenberg helyét a csapatnál. Első győzelmét 2021 augusztus 1-jén aratta a Hungaroringen.